הוועדה לענייני ביקורת המדינה, כנסת 15, פרוטוקול מספר 228, 2003-01-22 11:15

רן כהן: אני פותח את הישיבה.

רן כהן: אני מודה על האמת שאולי טעיתי כשקיוויתי שהעניין יסתדר מאליו, בלי שהוועדה תתערב, ובסיכומו של דבר אנחנו דנים באי ביצוע הצבעה בדבר ביטול בחירה במכרז למשרת מנהל סניף – אם אינני טועה, מדובר במנהל סניף ירושלים – במוסד לביטוח לאומי.

רן כהן: אני מבקש ממבקר המדינה להציג את הדברים.

אליעזר זנדברג: אני מבקש לומר שבתקופת כהונתי כנציב תלונות הציבור אינני זוכר זלזול כה בוטה בהוראות החוק, במינהל תקין ואף בהוראה של המוסד לביטוח לאומי עצמו.

אליעזר זנדברג: אני לא אכנס לפרטים.

אליעזר זנדברג: אני חושב שזה לא טוב אם אכנס לפרטים שאולי יגיעו אף לפרטים על מועמד זה או אחר.

אליעזר זנדברג: אני מבקש לא להיכנס לפרטים.

אליעזר זנדברג: אבל הפגמים שבמכרז הזה היו כה שורשיים שאני לא יכול לחשוב איך אפשר בכלל לנהוג כפי שנהגו.

אליעזר זנדברג: אני לא מדבר על מי שזכה במכרז; אני לא מדבר עליו ואני לא מדבר על מי שהפסיד במכרז.

אליעזר זנדברג: אני מדבר עכשיו רק על תקינותו של המכרז – תקינותו.

אליעזר זנדברג: הפגמים היו כה שורשיים עד שלא ניתן היה להגיע למסקנה אחרת מזו שאליה הגעתי, שיש לבטל את המכרז ולהתחיל בהליך מחדש.

אליעזר זנדברג: אני מכבד מאוד את התפקיד של מנכ"ל, אבל מנכ"ל איננו ממונה על אחוזתו הפרטית.

אליעזר זנדברג: גם מנכ"ל כפוף לדין; גם הוא כפוף והוא צריך למלא את ההוראות שבדין והוא צריך למלא את ההוראות והכללים המחייבים מינהל תקין.

אליעזר זנדברג: וצר לי לומר שהדבר הזה לא נעשה הפעם, וכפי שאמרתי - בצורה בוטה ביותר.

אליעזר זנדברג: אני מבקש מהוועדה הנכבדה לומר את דברה בצורה הברורה והחדה ביותר: החלטות – בחוק זה נקרא "הצבעות" – של נציב תלונות הציבור יש לבצע.

אליעזר זנדברג: זה המסר שצריך לצאת מהוועדה הזאת.

אליעזר זנדברג: תודה רבה.

רן כהן: אתה שאלת, וברשותך, אני אעשה את הדברים על פי הסדר.

רן כהן: אדוני המבקר, אני מודה לך על הצגת הדברים.

פרופ' יוחנן שטסמן: לרגע לא חשבתי אחרת.

רן כהן: אני אומר זאת כי הודיעו מלשכתך שאתה לא תבוא.

פרופ' יוחנן שטסמן: לא אמרתי את זה.

ירדנה מלר-הורוביץ: - - -

רן כהן: מאחר שאלה הדברים שנאמרו על ידי מבקר המדינה בתפקידו כנציב תלונות הציבור, אני אודה לך מאוד אם תבהיר איך הדברים נראים מבחינתך.

פרופ' יוחנן שטסמן: תודה רבה.

פרופ' יוחנן שטסמן: כבוד יושב ראש הוועדה, כבוד מבקר המדינה, אני חושב שאני והמוסד לביטוח לאומי ממלאים בקפדנות את כל ההנחיות, ועד כמה שאני יודע, פותרים את כל הבעיות שמועלות בדוחות מבקר המדינה – ברוך ה', אין הרבה – וכל דבר מתוקן, ועניין זה שעומד לפנינו לא שונה.

פרופ' יוחנן שטסמן: המבקר העיר כמה הערות כלליות, נתן לזה משקל כפי שזה נראה, כמובן, מהעובדות שהוצגו לפניו בעניין זה והוא ביקש לא להיכנס לפרטים.

פרופ' יוחנן שטסמן: כאשר לא נכנסים לפרטים, זה באמת יכול להיראות משהו איום ונורא.

פרופ' יוחנן שטסמן: אבל אני מבקש את רשותך, אדוני יושב ראש הוועדה, כן להיכנס לכמה פרטים כיוון שבלי הפרטים יהיה לי קשה לענות, ועם הפרטים אולי התמונה תיראה שונה לחלוטין.

פרופ' יוחנן שטסמן: מנהל סניף ירושלים היה גם סמנכ"ל, ואני ביקשתי מאותו סמנכ"ל להחליט באיזה תפקיד מן השניים הוא בוחר, והוא בחר להישאר סמנכ"ל ולכן הוא עזב את תפקידו כמנהל הסניף.

פרופ' יוחנן שטסמן: יש לנו נוהל של בחירת מנהלי סניפים.

פרופ' יוחנן שטסמן: בתקופת כהונתי עד כה בחרנו, כמדומני, כחמישה או ששה מנהלי סניפים, וכולם באותו הנוהל; ואני חייב לציין שבחרנו מנהלי סניפים מוכשרים וטובים שאין ערעור על תפקודם הטוב.

פרופ' יוחנן שטסמן: עוד לפני שהספקתי לבקש ממינהל משאבי אנוש להכין את המכרז לבחירת מנהל הסניף פנה אליי שר העבודה והרווחה דאז, ד"ר רענן כהן – אני מציין את זה בכוונה כיוון שבמהלך הדברים אתם תראו שגם בשיקולים פוליטיים הוחשדתי – וכתב לי שאני אעשה את הבחירה.

פרופ' יוחנן שטסמן: בתחילת ינואר 2001 כתבתי מכתב לסמנכ"ל משאבי אנוש, מר שני, ואמרתי לו: אני מבקש ממך לפעול כמקובל ולפרסם מכרז לבחירת מנהל סניף ירושלים.

פרופ' יוחנן שטסמן: נאמר לי שהדברים נעשו, המכרז פורסם, וכמדומני, היו 45 מועמדים.

פרופ' יוחנן שטסמן: כפי שגם נהגנו בנוהל של בחירת סמנכ"לים שתואם בשעתו עם פרקליטות המדינה, אמרתי לו שאנחנו נקים ועדת סינון כיוון שהגוף הבוחר את מנהל הסניף הוא המינהלה עצמה.

פרופ' יוחנן שטסמן: זו הדוגמה היחידה שבה המינהלה משמשת כוועדת מכרזים.

פרופ' יוחנן שטסמן: מיניתי ועדת סינון בראשותו של מר שני, והיו חברים בה שני סמנכ"לים, מר גרינברג ומר מרום.

פרופ' יוחנן שטסמן: אני עצמי לא הייתי חבר בוועדה ולא התערבתי בדיוניה.

פרופ' יוחנן שטסמן: לא התעניינתי בפרטים כפי שאינני מתעניין בדרך כללי בפרטי מכרזים; אינני חושב שזה תפקידי.

פרופ' יוחנן שטסמן: אני סומך על בעלי המקצוע שהם עושים את עבדותם כהלכה, ובדרך כלל הדברים נעשים כהלכה.

פרופ' יוחנן שטסמן: מינהל משאבי אנוש שלח את כל המועמדים למבחן מיון ראשוני - כך נאמר לי על ידי מינהל משאבי אנוש – וקיבל את הציונים.

פרופ' יוחנן שטסמן: מתוך 45 או מתוך מספר המועמדים שהיו בתחילה הוא הביא לוועדת הסינון 21 מועמדים כיוון שכל היתר, כנראה, לא ענו על התנאים הבסיסיים.

פרופ' יוחנן שטסמן: המועמדים כולם רואיינו על ידי אותה ועדה, כאשר היא חילקה את ההמלצות למינהלה לארבעה חלקים: נתוני רקע, ניסיון בניהול, כושר ביטוי בכתב ובעל פה וציון מבחן ההתאמה.

פרופ' יוחנן שטסמן: זאת כאשר אפשר היה להגיע מקסימום ל-25 נקודות.

פרופ' יוחנן שטסמן: הנה לפניי הניירות המקוריים כפי שקיבלתי אותם בימים אלה.

פרופ' יוחנן שטסמן: לגבי ציון מבחן ההתאמה שעליו כל הקצף – ואני אכנס לזה בהמשך – כפי שאמרתי, ניתנו נקודות לכל מועמד ומועמד, ובסופו של דבר יצא ציון כולל, והציונים לפניכם.

פרופ' יוחנן שטסמן: המועמדים האלה הובאו למינהלה.

פרופ' יוחנן שטסמן: אני לא הכרתי איש מהמועמדים, מעולם לא ראיתי אותם, מעולם לא פגשתי אותם, איש לא דיבר אתי מעולם.

פרופ' יוחנן שטסמן: המינהלה דנה, ראיינה את כולם, התרשמה ממי שהתרשמה ובחרה את מי שבחרה.

פרופ' יוחנן שטסמן: כמה ימים לאחר מכן כתבתי מכתב לזוכה: אדוני, זכית במכרז.

פרופ' יוחנן שטסמן: כעבור כמה ימים קיבלתי מכתב, וכעת אני מוכרח להיכנס לפרטים.

פרופ' יוחנן שטסמן: המכתב היה מאדם בשם מר מלכה שציין שהוא אלוף משנה במילואים.

פרופ' יוחנן שטסמן: דרך אגב, היו שם הרבה אנשי צבא בכירים.

פרופ' יוחנן שטסמן: הוא כתב לי מכתב שהעתקו נמצא לפניי גם עכשיו.

פרופ' יוחנן שטסמן: בעצם הוא כתב שני מכתבים.

פרופ' יוחנן שטסמן: בראשון הוא כתב לי – לא אקרא אותו, אגיד רק את תוכנו – אתה עשית עבודה פוליטית, דיבר אתך סגן שר העבודה והרווחה, הרב וקנין, ודרש ממך לבחור את האדם הזה, והוא מועמד פוליטי של ש"ס.

פרופ' יוחנן שטסמן: לכן, ציינתי קודם שמי שביקש ממני לבחור זה היה שר ממפלגת העבודה.

פרופ' יוחנן שטסמן: נדהמתי מהמכתב הזה.

פרופ' יוחנן שטסמן: מעולם לא דיבר אתי הרב וקנין על שום דבר.

פרופ' יוחנן שטסמן: פגשתי אותו פעמיים בכל ימי חיי לשיחה של חמש דקות, פעם באיזה טקס פומבי שבו בירכנו שנינו, ועוד פעם אחת, אבל אני לא יודע איפה משרדו, הוא איננו אחראי על הביטוח הלאומי ואין לו כל קשר אלינו.

פרופ' יוחנן שטסמן: מעולם לא דיבר אתי איש על מועמדים לסניף ירושלים.

פרופ' יוחנן שטסמן: והנה כותב לי אותו מר מלכה: אתה בחרת במועמד פוליטי.

פרופ' יוחנן שטסמן: והוא אומר לי: אני את כל חיי נתתי למען ביטחון המדינה, אני קצין בכיר, אלוף משנה.

פרופ' יוחנן שטסמן: וכן הלאה וכן הלאה – מכתב רגשני מאוד.

פרופ' יוחנן שטסמן: לא רציתי להעליב אותו.

פרופ' יוחנן שטסמן: כתבתי לו מכתב - ופה לפנינו העתקו - ובו אמרתי לו: אדוני הנכבד, אמנם אתה אלוף משנה, והאדם שנבחר הוא רק סגן אלוף, אבל לא הדרגה הזאת ולא הדרגה הזאת עמדו לפנינו.

פרופ' יוחנן שטסמן: אני לא ראיתי אותו מעולם, אין לי פה שום שיקול פוליטי.

פרופ' יוחנן שטסמן: דרך אגב, אני חושב שכולם חשבו כמוני.

פרופ' יוחנן שטסמן: אם אתם רוצים לדעת מה הנימוקים שבגללם בחרנו בו - זה יגיע יותר מאוחר בתכתובותיי עם משרד מבקר המדינה - אגיד לכם מה היה הנימוק.

פרופ' יוחנן שטסמן: לכל אחד היה רקע מרשים.

פרופ' יוחנן שטסמן: אותו אלוף משנה היה מפקד חטיבת טנקים, מבין הרבה במתכות, כפי שהוא כתב; למד היסטוריה.

פרופ' יוחנן שטסמן: האיש שבחרנו בו היה רק סגן אלוף, יש לו תואר אקדמי, היה בקורס פיקוד ומטה, היו לו עוד תארים מכובדים, אבל שש שנים הוא היה מפקד לשכת הגיוס של ירושלים.

פרופ' יוחנן שטסמן: השיקול האישי שלי, יוחנן שטסמן – ואני מעולם לא הכרתי אותו ואת שמו לא שמעתי – היה השיקול הבא: התרשמתי מאדם שניהל את לשכת הגיוס של ירושלים, שהעבודה שלה דומה במידה לא מבוטלת לעבודה של סניף הביטוח הלאומי, רואים שם קהל גדול, מתחלף, וצריכים לעמוד בלחצים רבים, והוא עשה את זה בהצלחה רבה.

פרופ' יוחנן שטסמן: זה עשה עליי רושם ולכן אני הצבעתי בשבילו.

פרופ' יוחנן שטסמן: אני מניח שלשאר החברים היו שיקולים דומים.

פרופ' יוחנן שטסמן: הוא עשה עלינו רושם רב.

פרופ' יוחנן שטסמן: זה היה הנימוק להחלטתנו.

פרופ' יוחנן שטסמן: אחרי המכתב הזה כתב לי מר מלכה עוד מכתב, יותר בוטה מזה – גם הוא נמצא לפניי – ובו הוא כותב לי שאם לא בארץ יענישו אותי, יענישו אותי בשמים.

פרופ' יוחנן שטסמן: אני מאוד מודה לו על זה.

פרופ' יוחנן שטסמן: הוא כותב שהוא מעולם לא ציין שדרגתו אלוף משנה.

פרופ' יוחנן שטסמן: הנה המכתב לפנינו.

רן כהן: ברשותך, אולי - - -

פרופ' יוחנן שטסמן: אני חייב להיכנס לפרטים.

קריאה: אתה לא צריך להשמיץ.

יורי שטרן: אני לא משמיץ.

יורי שטרן: המכתבים פה.

רן כהן: אדוני המנכ"ל, ברשותך, אני רק מבקש שנייה להרגיע את הרוחות.

חיים מלכה: אני מקווה שתהיה לי זכות תגובה.

חיים מלכה: אני חיים מלכה.

רן כהן: אנחנו לא יושבים פה כבית דין בין מלכה לבין מועמד אחר.

רן כהן: הדיון שלנו כרגע הוא לגבי נוהל הבחירה.

פרופ' יוחנן שטסמן: עוד דקה אני אגיע לזה.

רן כהן: רק שניה, אני כבר מסיים.

רן כהן: הדיון שלנו הוא לגבי נוהל הבחירה ותקינותו, ושנית, עומדת לדיון השאלה מדוע לא מתקיימת ההוראה, ההחלטה או ההצבעה של מבקר המדינה בעניין הזה.

רן כהן: אלה שני הנושאים העומדים על הפרק.

רן כהן: אנחנו לא מכירים את המועמדים ולא דנים בהם ואנחנו גם לא ועדת מכרז.

פרופ' יוחנן שטסמן: עוד דקה אגיע לזה.

פרופ' יוחנן שטסמן: אני לא זקוק ליותר מחמש דקות כדי להשלים את דבריי.

פרופ' יוחנן שטסמן: אני רוצה שתראו שאני לא אדם שמזלזל בהוראותיו של מבקר המדינה.

פרופ' יוחנן שטסמן: זה לא שאני רציתי, חלילה, לעשות פה איזה דין לעצמי.

אליעזר זנדברג: מותר לשאול אותך שאלה?

פרופ' יוחנן שטסמן: כן.

אליעזר זנדברג: אתה מכיר את המכרז שיצא?

אליעזר זנדברג: המכרז שיצא – קראת אותו פעם?

פרופ' יוחנן שטסמן: אני לא קורא כל מכרז.

פרופ' יוחנן שטסמן: יש לנו - - -

אליעזר זנדברג: אבל לפני שהחלטתם קראת את המכרז, את תנאי המכרז, את דרישותיו?

פרופ' יוחנן שטסמן: אני א זוכר שעיינתי במכרז הזה קודם.

אליעזר זנדברג: לא מעניין אותך מה הדרישות, הן לא חשובות.

פרופ' יוחנן שטסמן: אדני המבקר, אנחנו מוציאים מאות מכרזים.

פרופ' יוחנן שטסמן: אני לא עובר על כולם.

אליעזר זנדברג: לא, לא, לא שאלתי אם אתה עברת עליו לפני שהוא יצא.

אליעזר זנדברג: שאלתי: לפני שאתם ישבתם להחליט על המועמד, האם קראת מה כתוב במכרז, מה דורשים במכרז?

אליעזר זנדברג: קראת?

פרופ' יוחנן שטסמן: אני לא זוכר אם קראתי, אבל אני - - -

אליעזר זנדברג: אתה לא זוכר?

אליעזר זנדברג: אם אתה לא זוכר, אני אגיד לך בדיוק מה כתוב במכרז.

פרופ' יוחנן שטסמן: אולי יותר לי להשלים את דבריי.

אליעזר זנדברג: לא, אני אגיד לך מה כתוב במכרז מפני שאתה סוטה מהעניין, ועם כל הכבוד, אתה לא משיב לטענות - - -

פרופ' יוחנן שטסמן: אני אגיע אליהן עוד דקה.

אליעזר זנדברג: לא, חכה רגע.

אליעזר זנדברג: תשמע היטב מה כתוב במכרז: המועמדים יידרשו לעמוד בהצלחה – ואני מדגיש, בהצלחה – במבחני התאמה.

אליעזר זנדברג: אני רק אומר מה שכתוב כאן ולא ממשיך הלאה.

אליעזר זנדברג: ידעת מזה?

פרופ' יוחנן שטסמן: כן.

אליעזר זנדברג: וזה קוים?

פרופ' יוחנן שטסמן: אני לא ידעתי איזה מבחן הוא עבר.

אליעזר זנדברג: זה קוים?

פרופ' יוחנן שטסמן: מר גולדברג, אני מבקש לתת לי לגמור את דבריי.

פרופ' יוחנן שטסמן: אני מבקש לגמור את דבריי.

אליעזר זנדברג: גם מנכ"ל צריך לדייק, גם מנכ"ל צריך לומר את הדברים.

פרופ' יוחנן שטסמן: אדוני המבקר, אני מדייק מאוד.

פרופ' יוחנן שטסמן: אני חושש שבמשר

פרופ' יוחנן שטסמן: דך לא דייקו פה כל כך, אם יורשה לי לומר.

רן כהן: אבל אני קורא מהמסמך של הייעוץ המשפטי במשרדך: המועמד שזכה במכרז לא עמד בהצלחה במבחני התאמה.

פרופ' יוחנן שטסמן: סליחה, אני יכול לדבר?

פרופ' יוחנן שטסמן: אם הזמנתם אותי לשמוע את דבריי, תנו לי להשמיע אותם.

פרופ' יוחנן שטסמן: אתם יכולים להחליט מה שאתם רוצים אבל אני רוצה להגיד את דבריי.

רן כהן: אדוני המנכ"ל, אנחנו צמאים לשמוע אותך.

פרופ' יוחנן שטסמן: אותו אדם שכתב את אותם מכתבים הוא זה שפנה למבקר המדינה, והיות שהיה רצון עז לברר את הטענות הפוליטיות - ולא מצאו משום שאינן - התחילו לחפש את הפגמים המינהליים ומצאו פגם מינהלי אחד.

פרופ' יוחנן שטסמן: זה לא חוק המדינה, זאת לא תקנה בתקנות שחוקקו כדין, אין פסק דין בעניין זה; זה נוהל פנימי של המוסד לביטוח לאומי, של אותו גוף שבחר, שבשנת 1996 – לפני תקופת כהונתי – החליט לעשות מבחנים בדרגה יותר גבוהה.

פרופ' יוחנן שטסמן: אני מצטער להגיד, את התקנות אני לא ידעתי, ולכן אני נותן את הדבר הזה למינהל משאבי אנוש, והוא עושה את כל המכרזים.

פרופ' יוחנן שטסמן: לכן, כשישבתי בראש המינהלה נאמר לי שנעשו בחינות.

פרופ' יוחנן שטסמן: אחרי זה נודע לי שאלה הבחינות הבסיסיות.

פרופ' יוחנן שטסמן: אבל היות שהמבחנים האלה היו מקסימום 25% מהציון שנתנה ועדת הסינון, זה מה שנעשה.

פרופ' יוחנן שטסמן: המינהלה בחרה על סמך הנתונים שאני ציינתי פה, על פי הציונים שניתנו.

פרופ' יוחנן שטסמן: ודרך אגב, זה לא מנהל הסניף הראשון ולא השני ולא השלישי ולא הרביעי שנבחרו בנוהל הזה.

פרופ' יוחנן שטסמן: את כולם בחרו בנוהל הזה.

אליעזר זנדברג: אל תכתבו בתנאים של המכרז שצריך לעבור בהצלחה מבחני התאמה.

אליעזר זנדברג: אל תכתבו אם אתם לא רוצים.

אליעזר זנדברג: מרגע שכתבתם, עליכם לקיים את המכרז כלשונו – כלשונו, כלשונו.

פרופ' יוחנן שטסמן: אדוני המבקר, אני לא מתווכח אתך על זה.

אליעזר זנדברג: ועל זה אני אומר שאדוני מתעלם מהחוק, מתעלם מהתקנות, מתעלם מההוראות מפני שאם כתוב - - -

פרופ' יוחנן שטסמן: אני לא מתעלם מהחוק.

פרופ' יוחנן שטסמן: איזה חוק?

אליעזר זנדברג: איזה חוק?

אליעזר זנדברג: תשאל את היועצת המשפטית שלך על דיני מכרזים.

פרופ' יוחנן שטסמן: זו החלטה פנימית שלנו.

פרופ' יוחנן שטסמן: סליחה, גם מכתבך לא ציין הפרות חוק.

פרופ' יוחנן שטסמן: הוא ציין שלא קיימנו נוהל שלנו.

אליעזר זנדברג: לא נוהג שלכם.

פרופ' יוחנן שטסמן: יש לפניי המכתב.

קריאה: - - -

פרופ' יוחנן שטסמן: יש לפניי המכתב שלהם.

קריאה: - - -

אליעזר זנדברג: ברגע שמוציאים מכרז ובו כתוב שלא ייבחר אדם שלא יעבור בהצלחה מבחני התאמה, אי אפשר לעשות צחוק מהאמירה הזאת שאתם קבעתם.

פרופ' יוחנן שטסמן: זה לא חוק.

פרופ' יוחנן שטסמן: אולי זה כלל שקבענו.

אליעזר זנדברג: תלמד מהיועצת המשפטית על דיני מכרזים.

פרופ' יוחנן שטסמן: המבקר, אני אוכל בכל זאת לגמור את דבריי?

רן כהן: בבקשה.

פרופ' יוחנן שטסמן: כתבתי חזור וכתוב את כל הדברים האלה לאנשי ביקורת המדינה שפנו אליי וציינתי שבינתיים הוא נכנס לתפקידו, עוד הרבה לפני שהתחילה הבדיקה; הוא מנהל סניף מצוין, אין עליו ביקורת.

פרופ' יוחנן שטסמן: ללכת היום לבטל את המכרז ולפגוע באדם שלא חטא ולא פשע בגלל הדבר הזה – נראה לי לא מוצדק.

פרופ' יוחנן שטסמן: אני אקיים את הוראות החוק, את זה אמרתי תמיד.

פרופ' יוחנן שטסמן: אם החוק מחייב לעשות את זה, בבקשה, אבל בינתיים פנה אליי עורך שלו והלך לבית דין לעבודה.

פרופ' יוחנן שטסמן: הוא אמר, אם תבצעו את זה, אני אלך לבית דין לעבודה.

פרופ' יוחנן שטסמן: ואז הנושא הובא לידיעת היועצת המשפטית, והיא אמרה: עד אחרי הבחירות בלאו הכי אסור לעשות מינויים על פי הוראת היועץ המשפטי לממשלה.

פרופ' יוחנן שטסמן: בשבוע הבא תתקיימנה הבחירות, ואם - - -

אליעזר זנדברג: יש פה חוות דעת של היועצת המשפטית.

פרופ' יוחנן שטסמן: היא עצמה כותבת את זה – עד אחרי הבחירות.

פרופ' יוחנן שטסמן: אנחנו נמצאים לפני הבחירות.

פרופ' יוחנן שטסמן: אם אחרי הבחירות זה יהיה המצב, ובית המשפט לא יתערב בדבר, כפי שאדוני אמר, אני אקיים את הדברים.

אליעזר זנדברג: אתה סיבכת את עצמך.

פרופ' יוחנן שטסמן: אני לא סיבכתי, אדוני.

אליעזר זנדברג: אגיד לך למה סיבכת את עצמך.

אליעזר זנדברג: יומיים אחרי שקיבלתי את התלונה שלחתי לך מכתב והודעתי לך: יש בעיה.

אליעזר זנדברג: האם אתה לפחות לא אחראי כלפי מי שאתה ממנה אותו, להגיד לו: תשמע, יש בירור, אתה עוד בתקופת ניסיון?

אליעזר זנדברג: הרי יש תקופת ניסיון.

פרופ' יוחנן שטסמן: אין ויכוח שהוא בתקופת ניסיון.

פרופ' יוחנן שטסמן: הוא עדיין בתקופת ניסיון.

אליעזר זנדברג: אז למה אתה לא מפנה את תשומת לבו?

אליעזר זנדברג: נניח שאתה יכול אפילו לחרוג מכל הכללים ולהתעלם מכל המכרז, אבל איך לא לומר לאדם שעומד לקבל את התפקיד: יש בעיה, נציב תלונות הציבור מברר את כל נושא המכרז?

פרופ' יוחנן שטסמן: אדוני המבקר, לא רק שאמרתי לו אלא גם זימנתי אותו ללשכתי והסברתי לו והראיתי לו את מה שמותר לי להראות לו, והוא אמר שהוא יפנה לעורך דין, והוא אכן פנה.

פרופ' יוחנן שטסמן: אני עשיתי בדיוק את מה שאדוני אומר ואני חושב שנהגתי כהלכה.

פרופ' יוחנן שטסמן: אם יותר לי לסכם את דבריי, אני חושב שפעלנו בעניין זה בתום לב ובהגינות.

אליעזר זנדברג: מתי מסתיימת תקופת הניסיון?

קריאה: יוני 2003.

אליעזר זנדברג: יש עוד כמה חודשים.

אליעזר זנדברג: אני רוצה לסכם את דבריי.

אליעזר זנדברג: אני חושב שמינהלת הביטוח הלאומי פעלה פה בהגינות ובתום לב.

אליעזר זנדברג: איש לא הכיר אותו מקודם.

אליעזר זנדברג: אני בהחלט מקבל - - -

אליעזר זנדברג: על זה מדובר?

פרופ' יוחנן שטסמן: אני לא יכול לדבר?

אליעזר זנדברג: למה אתה רוצה בכוח שמישהו יאמר שאתה פעלת משיקולים של - - -

פרופ' יוחנן שטסמן: מפני שכתבו לי את זה, ושמעתי את זה מהרבה מקורות.

אליעזר זנדברג: כתבתי לך בהחלטתי: אתה לא עמדת בכללי המכרז.

אליעזר זנדברג: זה מה שכתבתי לך.

אליעזר זנדברג: תראה לי משפט אחד שבו דיברתי על שיקולים אחרים.

פרופ' יוחנן שטסמן: לא, זה היה סוף התהליך.

פרופ' יוחנן שטסמן: אני מסכים שאתה לא כתבת.

אליעזר זנדברג: איזה סוף תהליך?

אליעזר זנדברג: אני אמרתי לך מילה אחת על שיקולים אחרים?

אליעזר זנדברג: אני לא שוקל ואני לא בודק ואני לא עושה שום דבר ולא מתערב בנושאים שלא שייכים לי.

אליעזר זנדברג: אני בודק רק את החוקיות – רק את החוקיות.

אליעזר זנדברג: אז מה אתה מכניס פה?

אליעזר זנדברג: אתה רוצה בכוח שאני אומר שאתה שקלת שיקולים פוליטיים?

אליעזר זנדברג: אתה רוצה שאני אגיד את זה בכוח?

פרופ' יוחנן שטסמן: אני בטוח שלא תגיד כי זה לא נכון.

פרופ' יוחנן שטסמן: אני מבקש לתת לי לסיים.

אליעזר זנדברג: אז אני לא אומר את זה.

אליעזר זנדברג: וזה לא מעניין אותי.

אליעזר זנדברג: אני בדקתי את החוקיות של הליך קבלת ההחלטה במכרז, זה הכל.

אליעזר זנדברג: זה מה שבקדתי, חוקיות, ולא אמרתי שום דבר יותר מזה.

פרופ' יוחנן שטסמן: אני יכול לסיים את דבריי?

רן כהן: אתה תוכל לסיים.

רן כהן: אני רק מאוד מבקש ממך, אל תחזור לכל העניין של מחלוקות או האשמות במניעים פוליטיים.

רן כהן: פה מדובר על תקינות המכרז ועל המינוי, על הישמעות או אי הישמעות להוראות של מבקר המדינה, ואני מבקש שתענה לנו על הדברים הבאים: דבר ראשון.

רן כהן: אני ראיתי פה – זו כמובן הפעם הראשונה שאני רואה את זה – שהעמדה של היועצת המשפטית של המוסד לביטוח לאומי מה-19 בנובמבר, כלומר מלפני חודשיים, אומרת בסעיף האחרון, בסעיף 7: "בכל מקרה ראוי שהמוסד ינהג כאמור בקביעתו המפורשת של נציב קבילות הציבור".

רן כהן: זה כבר נעשה ממילא כשנה ורבע לאחר המינוי הלא-תקין.

רן כהן: דבר שני שעולה מתוך חוות דעת זו הוא שהמכרז היה בלתי תקין בכמה מרכיבים: "(א) המועמד שזכה במכרז לא עמד בהצלחה במבחני ההתאמה; (ב) המועמדים לא נשלחו למבחן מיון מלא (אף לא המועמדים הסופיים); (ג) לא נבחנו במסגרת הליכי המכרז כל הכישורים למילוי המשרה, ומאידך יכול שחברי המינהלה או חלקם נתנו דעתם לשיקולים שלא היו רלוונטיים לבחירה...".

פרופ' יוחנן שטסמן: לא, לא.

רן כהן: זה מה שנאמר פה.

רן כהן: אני קורא עכשיו מהמסמך שבראשו כתוב: "המוסד לביטוח לאומי, הלשכה המשפטית, משרד ראשי".

פרופ' יוחנן שטסמן: אבל אני לא מסכים עם זה, עם כל הכבוד.

רן כהן: אבל עם שני הדברים הראשונים אתה מסכים כי זה - - -

פרופ' יוחנן שטסמן: אני מבקש לגמור את דבריי.

רן כהן: אני מבקש תשובות על זה.

רן כהן: והמרכיב הרביעי: "פרוטוקול של ישיבת המינהלה שבה נבחר הזוכה אינו כולל פירוט של ההנמקה והשיקולים לבחירה".

רן כהן: מדוע?

רן כהן: ושאלה אחרונה שאני רוצה להוסיף: כשישבו חברי המינהלה לבחור, האם קיבלו לידיהם את כל הנתונים שהיו מצויים בידי המוסד לביטוח לאומי אודות המועמדים באותה עת?

פרופ' יוחנן שטסמן: לשאלה האחרונה התשובה היא חיובית.

פרופ' יוחנן שטסמן: כל המסמכים שהיו לפניי וכל המסמכים שהוגשו על ידי מינהל משאבי אנוש עמדו לפני כל חברי המינהלה.

פרופ' יוחנן שטסמן: אני חוזר ואומר, אנחנו פעלנו במכרז זה בדיוק באותה צורה שבה נבחרו מנהלי סניפים קודמים וסמנכ"לים.

פרופ' יוחנן שטסמן: יכול להיות שלאורך תקופה ארוכה, עוד לפני כהונתי, לא דייקו בדברים האלה; יכול להיות, אבל אלה הנחיות פנימיות שהמוסד קבע לעצמו.

פרופ' יוחנן שטסמן: לגבי אי מתן נימוקים, היה מקובל במוסד לביטוח לאומי שכותבים את התוצאה הסופית.

פרופ' יוחנן שטסמן: בגלל צנעת הפרט – כך נהגו – לא כותבים את הנימוקים לבחירה של מנהלי סניפים שהמינהלה בוחרת, וגם כששימשנו כוועדת סינון לסמנכ"לים הדין היה דומה.

אליעזר זנדברג: קראת את הוראות התקשי"ר בנושא הזה?

פרופ' יוחנן שטסמן: אדוני המבקר, אני אומר, גם אם נפל פגם בדבר הטכני הזה - - -

אליעזר זנדברג: אתה הופך כל דבר לטכני.

פרופ' יוחנן שטסמן: לא נותנים לדבר.

רן כהן: גם מכרז זה דבר טכני, אבל צריך לעמוד בו.

פרופ' יוחנן שטסמן: שאלת אותי שאלה.

פרופ' יוחנן שטסמן: אני מבקש שתי דקות ואסיים.

פרופ' יוחנן שטסמן: קודם כול אני צריך להסיר מעליי לזות שפתיים.

פרופ' יוחנן שטסמן: אנחנו פעלנו כפי שהבנו, בתום לב ובהגינות.

פרופ' יוחנן שטסמן: אם נפלו תקלות בפרשנות או באי קיום איזו הוראה, הדבר נעשה בתום לב.

פרופ' יוחנן שטסמן: אבל זה לא המכרז הראשון, והוא לא יוצא דופן בהשוואה למכרזים אחרים.

פרופ' יוחנן שטסמן: אנחנו נפעל לפי הוראות - - -

אליעזר זנדברג: זה רע מאוד.

אליעזר זנדברג: זה פרט שלא היה ידוע לי.

אליעזר זנדברג: לו היה ידוע לי, הייתי אומר את דבריי עוד קודם.

אליעזר זנדברג: אם אתה אומר לי שכך נהגו בכל המכרזים, זה רע מאוד.

פרופ' יוחנן שטסמן: כפי שאנחנו פועלים בכל דבר, אנחנו נפעל על פי החוק, והדבר לא בוצע כיוון שהיועצת המשפטית עצמה כתבה בסוף – בלי להיכנס לכל הפרטים – שצריך לדחות את הביצוע עד אחרי הבחירות על פי הוראות היועץ המשפטי לממשלה.

פרופ' יוחנן שטסמן: לכן, זה לא בוצע.

פרופ' יוחנן שטסמן: הנוגע בדבר פנה אלינו באמצעות עורך דין, ואני מניח שהוא יפנה לבית המשפט, כפי שהוא אמר לי.

פרופ' יוחנן שטסמן: אני אקיים את כל ההוראות של נציב תלונות הציבור, כפי שאני נוהג בכל דבר.

פרופ' יוחנן שטסמן: וזאת תשובתי.

פרופ' יוחנן שטסמן: את הערותיי אמרתי, אבל התוצאה הסופית תקוים.

פרופ' יוחנן שטסמן: ולכן, בעניין זה לא צריכה להיות עלינו שום טרוניה.

רן כהן: עורכת דין הורן, את היועצת המשפטית של המוסד לביטוח לאומי, את חתומה על המסמך הזה.

רן כהן: מאחר שקראתי ברפרוף תוך כדי הישיבה מהמסמך שלך, אולי תוכלי לומר למבקר ולוועדה מה תמצית המסקנות שלך, מה ההמלצות הממשיות שלך למנכ"ל.

רות הורן: כפי שאתה קראת, אדוני היושב ראש, חשבתי שצריך לקיים את הקביעה של המבקר, גם מבחינת התוכן, אחרי שניתחתי כיצד מתייחסים בתי המשפט להליך בחירה שהם מצאו בו פגמים, והוצאתי המלצה מעשית.

רות הורן: ראשית, לא ידעתי ועדיין אינני יודעת מתי הודיעו למנהל הסניף שיש בעיה.

רות הורן: מדברי המנכ"ל אני מבינה שהם הודיעו למנהל הסניף שיש בעיה.

רות הורן: בשעה שכתבתי את הדברים לא ידעתי אם זה הובא לידיעתו.

רות הורן: לכן, המלצתי להביא מיד לידיעת מנהל הסניף בצורה מפורשת שעומד להיות הליך בחירה חדש לחלוטין כדי שהוא גם יוכל להתארגן.

רות הורן: בכל זאת הבאתי בחשבון שהוא יושב בתפקיד שנה ומעט יותר ולא ידעתי עד כמה הוא מודע לדבר הזה.

רות הורן: המלצתי שהפרסום עצמו ייעשה מיד לאחר הבחירות, וזאת בהתחשב בהנחיות היועץ המשפטי לממשלה להימנע ככל האפשר מהליכי בחירה של אנשים בכירים – בכל זאת מנהל סניף זה תפקיד מאוד בכיר אצלנו – בסמוך למועד בחירות כדי למנוע לזות שפתיים.

רות הורן: חשבתי שבתקופה הזו - - -

רן כהן: אבל נדמה לי שההנחיה של היועץ המשפטי לממשלה היא לא לגבי הפסקת עבודתו של אדם שנבחר במכרז שלא כדין אלא לגבי בחירה של מועמד חדש.

רות הורן: אני מדברת על פרסום ההליך הבא.

רות הורן: לכן, הצעתי שהפרסום הבא ייעשה מיד לאחר הבחירות.

רן כהן: זה בסדר, בזה אין בעיה.

רות הורן: ובינתיים צריך שגם האדם שקיבל את התפקיד יידע שיכול להיות שתפקידו עומד להסתיים.

רן כהן: תוך כדי רפרוף הספקתי לראות שלא נמסרה לידייך כל ההתכתבות שקדמה להחלטת מבקר המדינה בתפקידו כנציב תלונות הציבור.

רות הורן: נכון.

רן כהן: למה?

פרופ' יוחנן שטסמן: זה פשוט לא נכון.

פרופ' יוחנן שטסמן: היא קיבלה גם מכתב תשובה על זה, ועם כל הכבוד, היא טועה.

פרופ' יוחנן שטסמן: יש מכתב תשובה שכל החומר כן הועבר אליה.

רות הורן: פירטתי במכתבי מה בדיוק קיבלתי.

רות הורן: אני ודאי יודעת על מסמך אחד שהוזכר בהתכתבות, שנכתב על ידי גב' רז, ואני לא קיבלתי אותו עד היום.

רות הורן: אינני יודעת אם היו חסרים דברים אחרים.

רות הורן: לכן, פירטתי מה קיבלתי כדי שלא יהיה ספק על מה הסתמכתי.

רן כהן: בסיכומו של דבר גם המסמך הזה ילך למבקר המדינה, והוא יוכל לעיין בו ולבדוק אותו, אבל על פניו זה נראה דבר מאוד תמוה.

חיים מלכה: אדוני יושב ראש הוועדה, מאחר ששמי נזכר אני מבקש להגיב בשתי דקות.

חיים מלכה: אני חיים מלכה.

רן כהן: אני רק רוצה לומר לך שכל הדיון הזה לא עוסק בך, לא עוסק בעניין שבינך לבין מי שמונה לתפקיד; ואני אוסיף שכל העניין של מינוי פוליטי או לא פוליטי הוא בכלל לא על השולחן.

רן כהן: לא זאת הטענה שאני קיבלתי לא ממבקר המדינה ולא מעוזריו ולא משום גורם אחר.

רן כהן: אני ל א יודע מי האדם שמונה לתפקיד, מה שמו, מה זיקתו.

רן כהן: גם עליך אין לי שום מושג.

רן כהן: לכן, אני מבקש - - -

אליעזר זנדברג: הייתי מוסיף שמבחינתי אפילו צר לי – צר לי, אני אומר את זה מכל הלב – על הסיטואציה שמר מלכה נקלע אליה.

אליעזר זנדברג: אני אומר לך את זה בכל הכנות.

אליעזר זנדברג: צר לי על הסיטואציה הזאת.

רן כהן: לכן, בקשתי אליך שתאמר רק דברים שאינם נוגעים להתחככות עם המועמד השני ורק דברים שיכולים להיות רלוונטיים לעבודתה של הוועדה.

חיים מלכה: ברשותכם, אני אגיד את הדברים ממש בקצרה.

חיים מלכה: חצי שנה התמודדתי ועברתי את כל תהליכי המיון לתפקיד סמנכ"ל בביטוח הלאומי, ולא נבחרתי, ולא קרה שום דבר, כי יש בוודאי טובים ממני.

חיים מלכה: לא התלוננתי ולא עשיתי דבר וחצי דבר.

חיים מלכה: כשהגעתי לוועדה הסופית – והיו שישה בסוף – ידעתי את שמו של אותו אדם שהלך לקבל את התפקיד.

חיים מלכה: אמרתי בוועדה: תראו, אני לא מבקש שתבחרו בי.

חיים מלכה: תבחרו בטוב ביותר שישנו.

חיים מלכה: אני יודע שיש לחצים פוליטיים, בבקשה תתעלו, תבחרו את הטוב ביותר.

חיים מלכה: זה מה שאמרתי.

חיים מלכה: לא אמרתי דבר וחצי דבר ולא ביקשתי שיבחרו בי.

חיים מלכה: זה היה ביום חמישי.

חיים מלכה: ביום ראשון נכנס מר כהן לתפקיד.

חיים מלכה: התשובה שקיבלתי הייתה שכביכול אני טוען שכיוון שאני אלוף משנה אני הייתי צריך לקבל את התפקיד - - -

פרופ' יוחנן שטסמן: כתבת את זה.

חיים מלכה: סליחה, מר שטסמן, ממש לא כתבתי את זה.

אליעזר זנדברג: סליחה, קודם אמרתי דברים שלא היו צריכים להיות מופנים אליך, מר מלכה.

אליעזר זנדברג: אני חשבתי שאתה זה שזכה במכרז.

רן כהן: אתה רואה, שנינו לא יודעים מי זכה.

אליעזר זנדברג: אמרתי שאני מצר בכנות על הסיטואציה שנקלעת אליה ואני התכוונתי למי שזכה במכרז, לא אליך.

חיים מלכה: אני רק אומר משפט אחרון.

חיים מלכה: אני בטוח שאנחנו מדינת חוק ובסופו של דבר החוק יבוצע, ולמרות הכל, למרות המטענים, יש לי כוונה להתמודד שוב על התפקיד.

רן כהן: מר רביד, מתי עמדתם אל אי תקינותם של ההליכים והתחלתם לברר את הנושא הזה?

אליעזר זנדברג: אמרתי, כמה ימים אחרי זה כבר כתבנו שיש בעיה.

אביגדור רביד: ב-24 ביולי 2001 קיבלתי שתי פניות מהמתלונן ודיברתי אתו אישית כי רציתי לבדוק לוח זמנים ואיפה זה עומד.

אביגדור רביד: ב-26 ביולי הוציאה ראש האגף פנייה ראשונה למנכ"ל - - -

רן כהן: הבנתי, זה מה שרציתי לדעת.

אליעזר זנדברג: אני מתעקש - יומיים אחרי שקיבלנו את התלונה שיש בעיה.

רן כהן: היה לי חשוב מאוד לדעת את זה משום שרציתי לדעת מתי עלו על העובדה שיש פה בעיה.

פרופ' יוחנן שטסמן: לא הייתי חוזר לזה אלמלא הפנייה של מר מלכה – הנה היא כתובה פה – שבה נאמר "השיקולים בוועדה לא היו מקצועיים ולא היו הוגנים אלא שיקולים פוליטיים".

פרופ' יוחנן שטסמן: ובזה הוא פנה אליכם ומזה התגלגל כל הדבר.

פרופ' יוחנן שטסמן: אז מצאתם את הפגם הנוהלי שאולי הוא נכון, אבל זאת הייתה הפנייה.

פרופ' יוחנן שטסמן: היא כתובה, מר מלכה, לא כמו שאתה אומר עכשיו.

רן כהן: אגב, זכותו של מי שמשתתף במכרז לחשוד בכל מיני כיוונים.

רן כהן: אין זה אומר שהוא צודק במה שהוא אומר - - -

פרופ' יוחנן שטסמן: שיחשוד.

רן כהן: מר שטסמן, כל מה שאני אומר הוא שהחשד שלו הוא חשד פרטי שלו – אני לא מכיר אותו, אני לא יודע מי הוא ואני גם לא יודע על בסיס אילו עובדות הוא חושד – וזה לא נושא הדיון.

רן כהן: נושא הדיון שלנו הוא אחר לחלוטין.

רן כהן: אדוני המבקר, אני יכול לסכם או שמישהו כאן רוצה להוסיף?

רן כהן: אני מבין שאין לכם מה להוסיף.

רן כהן: אדוני המנכ"ל, המוסד לביטוח לאומי הוא מוסד שאני מוקיר ואני חושב שהוא אחד המוסדות החשובים ביותר במדינה, ולעניות דעתי, בלעדיו הייתה קטסטרופה אמיתית במדינת ישראל.

רן כהן: אני חושב שאי קיום החלטה של מבקר המדינה בתפקידו כנציב תלונות הציבור הוא ממש מהלך מסוכן מאוד לשלטון החוק, לתרבות החוק ולקיומם של נהלים תקינים במדינה שרוצה להיות מדינה מתוקנת.

רן כהן: בנינו משטר שבו למבקר המדינה בתפקידו כנציב תלונות הציבור יש לא רק מעמד כמי שממונה על הכללים הקבועים בחוק מבקר המדינה אלא גם מעמד-על, כלומר, מילה שלו היא בסלע.

רן כהן: ואני אומר לך שריסוק מילתו של מבקר המדינה מרסקת את סלע קיומנו כחברה שרוצה להיות ראויה ותקינה.

רן כהן: לכן, הדבר הזה הוא ממש בלתי נסבל.

רן כהן: דבר שני.

רן כהן: אנחנו רואים שהייתה התכתבות מאוד ארוכה, כמעט שנה וחצי, כמעט מהיום שבו האדם מונה, ולאחר מכן התקבלה גם חוות הדעת המשפטית של היועצת המשפטית של המוסד לביטוח לאומי.

רן כהן: לעניות דעתי, היה צריך לבקש את חוות הדעת הזאת מאותו רגע שהסתבר שיש בעיה מבחינת התקינות.

רן כהן: למה חוות הדעת היא רק מה-19 בנובמבר 2002?

רן כהן: היא הייתה צריכה להינתן לפחות שנה אחת קודם, ואז היו עומדים על אי תקינות העניין, גם על דעת המוסד לביטוח לאומי, במועד הכי מוקדם לאחר ההחלטה על המינוי.

רן כהן: כאשר המוסד לביטוח לאומי ידע שהוא תחת עינו הפקוחה של מבקר המדינה בסוגייה שהמבקר הפנה אותה אליו כסוגייה בעייתית, אני רואה פגם מאוד מאוד קשה בכך שלא נתת הוראה מיידית לייעוץ המשפטי להכין חוות דעת שתאמר האם העניין תקין או לא תקין.

רן כהן: הדבר השלישי הוא השתיקה.

רן כהן: אני חושב שאין מצב שבו מנכ"ל מוסד ציבורי בישראל יכול לדלג על הוראות מבקר המדינה בעניין הזה ולענות לו בשתיקת דומיה, ועולם כמנהגו נוהג.

רן כהן: השתיקה הזאת היא בעצם צפצוף על קיום החוק ועל קיום כללי השלטון שלנו.

רן כהן: אני חושב שזה ממש מעשה שלא ייעשה.

רן כהן: ואני מודה שאני מכיר אותך הרבה שנים ואני לא מצפה שמוסד שבראשו אתה עומד יעשה דבר מן הסוג הזה.

רן כהן: אגב, נאמר שזה הנוהג גם במכרזים אחרים.

פרופ' יוחנן שטסמן: הרי אמרתי שאנחנו נקיים את ההחלטה.

רן כהן: תכף אומר דברים לגבי קיום ההחלטה.

רן כהן: הייתי מאוד מבקש שבמוסד לביטוח לאומי תיעשה בדיקה של כל נוהלי המכרזים כדי לברר אם מתקיימים בהם פגמים מן הסוג הזה, כי פירוש הדבר שהביטוח הלאומי פועל במידה רבה מאוד תוך חריגה מהחוק, ואולי תוך חציית החוק.

רן כהן: זה לא יכול להיות.

רן כהן: ודבר אחרון שאני חייב לומר לסיכום.

רן כהן: אני אומר חד משמעית שאתה נדרש לקיים לאלתר את ההחלטה של מבקר המדינה.

רן כהן: המכרז יכול להיות אחרי הבחירות, אין שום בעיה בעניין הזה, אבל הוראות מבקר המדינה בדבר פסילת המינוי הזה שנעשה שלא כדין – אתה נדרש לקיים מיד כיוון שכל השתהות נוספת רק מוסיפה ביזוי על הביזוי במשך השנה וחצי האחרונות.

רן כהן: חבל שזה קרה וחבל שהגענו לרגע הזה, אבל תפקידה של הכנסת ותפקידה של הוועדה הזאת בכנסת פשוט יתרסק לחלוטין אם לא תיתן גיבוי מלא, מוחלט ומדויק להחלטות מבקר המדינה.

רן כהן: באותו רגע נגמר גם מוסד מבקר המדינה ונגמר גם מוסד הביקורת בכנסת.

רן כהן: ולכן, אני מבקש ממך לקיים לאלתר את ההחלטה הזאת של משרד מבקר המדינה.

רן כהן: אני מודה לכולכם.

רן כהן: הישיבה נעולה.